****

**சுப்ரமண்ய புஜங்கம்**

**அருளியவர்: ஸ்ரீ ஆதிசங்கரர்**

**சுப்ரமண்ய புஜங்கத்தைக் கோயமுத்தூரைச் சேர்ந்த 'கவியரசு' என்ற பேரறிஞர் அவர்கள் அழகாகத் தமிழில் வடித்துள்ளார்**.

**விநாயக வணக்கம்**  
எந்நாளும் இளையோன் வினைக் குன்றழிப்பான்  
இபமாமுகன் பஞ்ச வதனன் மதிப்பான்  
பொன்னாகர் சுரர்நாடு புனிதன் கணேசன்  
பொன்றாத திருவாளன் அருள் பேணுவோமே. ...... 1

**நூல் - அவையடக்கம்**  
சொல்லேது பொருளேது கவியேது வசனம்  
துகளேதும் இல்லாத தேதென்ப தறியேன்  
எல்லேறு மறுமா முகச்சோதி இதயத்  
திருந்தே நறுந் தேனெனும்பாடல் தருமே.       ...... 2

**செந்தில் நாயகன் வணக்கம்**  
மயிலூர்தி சதுர்வேத மறைகின்ற பொருளோன்  
மனந்தன் வசங்கொள் மகானுள்ள முறைவோன்  
பயிலும் மகாவாக் கிலக்கன் சிவன்சேய்  
பனவர்க்கு மெய்த்தேவை நினைவின்கண் வைத்தேன்… 3

என் முன்னர் வந்தோர் பிறப்பென்ற வேலை  
யினை யேறி னாரென்று நிலமேல் விளக்கி

துன்னுங் கடற்செந்தில் உறைகின்ற தூயோன்  
துங்கப் பராசக்தி அருள்சேயை நினைவாம்.       ...... 4

திரைபொன்றும் மாபோலும் வினைபொன்றும் மின்றே  
திருமுன்பு வம்மின்களென நின்ற வன்போல்  
திரைபந்தி யாய்வந்த கரைநின்ற செந்தில்  
சேயோனை இதயத்திலே வைத்துளேனே.       ...... 5

இதிலேறினோர் கைலை யதிலேறி னோரே  
என்பானெனக் கந்த வரை மீது நின்றோன்  
மதிபோலும் மறுமா முகச் செந்தினாதன்  
மலர்போலும் மடிவாழ்க யாம் வாழுமாறே.       ...... 6

**திருச்செந்தூரை அடைந்தவர்கள் கயிலாய கதி அடைவது உறுதி.**  
பெருவேலை யோரத்திலே பாவ நீக்கும்  
பிரசித்தி சேர்சித்தர் வாழ்கந்த வெற்பில்  
ஒருசோதி வடிவோடு குகைமேவு செந்தூர்  
உயிருக்கொரு உயிர்செம்பொனடி பற்றுவோமே.       ...... 7

**முருகன் திருமேனிச் சிறப்பு**  
பொற்கோயிலிற் பொன் மணிக்கட்டி லேறிப்  
பொலிகின்ற ஒருகோடி ரவிமங்க வீசும்  
விற்கோல நற்செந்திலிற் கார்த்திகேயன்  
விபுதேசனைச் சிந்தை விழைகின்ற தாலோ.       ...... 8

**திருவடிச் சிறப்பு**  
அஞ்சம் பொலிந்தே சிவந்தேர் நிறைந்தே  
அமுதம் பொழிந்தே பிறப்பென்ற கோடை  
வஞ்சந் தவிர்ந்தே விளங்குன் பதத்தாமரை

மேவு மளிநெஞ்சம் மலைவாயின் முருகே.       ...... 9

**திரு அரைச் சிறப்பு**  
இலகும்பொன் உடைமீது கணகண் கனென்றே  
இசைகிண்கிணீ கச்சையொடு பட்டை யம்பொன்  
அலகில் விலதுவீசு செந்தூரி லம்மான்  
அரைநீடு மழகென்றன் அகமேவி யுனுமே.       ...... 10

**திருமார்பின் சிறப்பு**  
குறமாதி னிருதுங்க தனகுங்கு மந்தான்  
கொடுசேந்த தோஅன்பர் குலமீது கொண்ட  
திறமான அநுராகம் வெளிநின்ற தோநின்  
திருமார்பில் ஒளிசெந்தி லாயஃது தொழுவேன்.       ...... 11

**திருக் கைகளின் சிறப்பு**  
அயனைப் புடைத்தண்ட நிரையைப் புரந்தே  
ஆனைக்கை வென்றந்த கனையும் துரந்தே  
துயரிந்த்ரன் பகைவென்ற பயமென்ற நின்கை  
துணை செய்க உயர் செந்திலிறைவா எமக்கே.       ...... 12

**திருமுகச் சிறப்பு**  
பனியென்று முளவாயோர் பங்கம் படாமல்  
பரிபூர்ண ஒளியோடு பலதிக்கு நிலவை  
நனிவீசு மதி மூவிரண்டென்று முளவேல்  
நளிர் செந்தி லோனாறு முகமொக்கு மாலோ.       ...... 13

சிவன் மைந்த நகையென்ற அனமென்று மேவித்  
திகழுங் கடைக்கண்கள் எனும் வண்டுலாவித்  
தவவின் சொலமுதூறு கொவ்வைச் செவிதழ்சேர்  
சலசங்க ளெனுமாறு முகமென்று காண்பேன்.       ...... 14

**திருக்கண்களின் சிறப்பு**  
குறைவென்கொ லோசெந்திலாய் காதளாவிக்  
குறையாத அருள்வீசு விழி பன்னிரண்டில்  
இறையேயொர் விழியின் கடைப்பார்வை தொழுமிவ்  
வெளிநாயினேன் மீதிலொரு போது விழுமேல்.       ...... 15

**திருமுடிச் சிறப்பு**  
எனதங்க நீமைந்த வாழ்கென்று மோந்தே  
ஈசன் களிக்கின்ற தேசொன்று முடிசேர்  
நினதிங்கள் முகமாறு மறவாது பணிவேன்  
நிலைநின்ற செந்தூரில் வெளிநின்ற தேவே.       ...... 16

**வேண்டுகோள்**வரவேணும் அடியேன் முனெசெந்தி னாதன்  
மணிமாலை கேயூர மசைகுண்ட லங்கள்  
பிரகாச மிகமாடை யுடையோடு கையிற்  
பிசகாத வடிவேலின் மிகுசோதி வீச.       ...... 17

**தோத்திரங்கள்**  
குமரா எனச் சங்கரன் கைகள் நீட்டக்  
குதித்தம்மை மடிநின்று பரனைத் தழீஇக்கொண்  
டமரா மகிழ்ந்தாடு செந்தூரி லெம்மான்  
அழகான மழமேனி மறவாது நினைவேன்.       ...... 18

குமாரா சிவன்சேய் குறக்கன்னி நாதா  
குகாகந்த சேனா பதீசத்தி பாணீ  
எமார்வ ப்ரபோ தாரகாரீ மயூரா  
இனாநீவு வாய்செந்தி லாயஞ்ச லென்னே.       ...... 19

ஐயுந்தி மெய்நொந்து பொறியைந்து மோய்ந்தே  
அறிவின்றி உளமஞ்சி உயிர்மங்குபோதே  
நெய்நின்ற வடிவேல செந்தூர யாரே  
நினையன்றி எனையஞ்சல் எனுமாவ லாரே.       ...... 20

யமதூதர் சுடுவெட்டு பிளவென் றதட்டி  
எனைவெஞ் சினத்தோ டொறுக்கென்று வந்தால்  
நமதன்ப அஞ்சே லெனச்சத்தி யேந்தி  
நவிரத்தின் மிசைசெந்தி லாய்வந்து காவே.       ...... 21

உயிர்மங்கு பொழுதின்க ணுனதாள்க ணினையேன்  
ஓசெந்தி லாயென்கி லேன்கைகள் குவியேன்  
அயர்கின்ற அவ்வேளை கைவிட்டி டேலென்  
ஐயா உனக்கே கையடையாகி னேனே.       ...... 22

**மன வேதனை நீக்க வேண்டல்**அண்டங்களோ ராயிரங் கொண்ட சூரன்  
அவன் தம்பி மார்சிங்க முகனானை முகவன்  
மண்டும் பலஞ்செற்ற வடிவேல அலைவாய்  
மருவும் குகா என்றன் மன நோயு மொழியே.       ...... 23

**நீயே அடைக்கலம்**  
அடியேன் சதாதுக்கி நீயேழை பங்கன்  
அறியேன் துணைவேறு சிறியேனை நலியும்  
மிடியாவு நொடியேநுண் பொடியாக அருள்வாய்  
மிளிர்வேல செந்தூரி அமர் தேவ மணியே.       ...... 24

**விபூதி மகிமை**  
கண்டால் நினிலை நீறு கைகால் வலிப்புக்  
காசங் கயம்குட்ட முதலாய நோயும்  
விண்டோடு மேபூத பைசாசம் யாவும்  
வினையாவுமே செந்திலமர் தேவ தேவே.       ...... 25

**பிரார்த்தனை**செந்திற் குமாரன் தனைக்கண்கள் காண்க  
செவிஎந்தை புகழ்கேட்க வாய்சீர்த்தி பாட  
கந்தன் திருத்தொண்டு கைசெய்வ தாக  
கடையேன் அவன்தொண்ட னெனும்வாழ்வு சேர்க. … 26

**முருகனே ஏழை பங்கன்**  
பிறதேவர் முனிவர்க்கு மிகுபத்தி யோர்க்கும்  
பிரியங்கள் தருவார்கள் புலையர்க்கும் அருள்வார்  
பிறர்யாவர் மணிவாரி அலை வீசு செந்தில்  
பிரானன்றி அறியேன் சொனேன் நம்பு வீரே.       ...... 27

**வழிவழி அடிமையாக வேண்டுதல்**மனைமக்கள் உறவாள அடியார்கள் தோழர்  
மற்றுள்ள பேர் என்றன் மனைவாழும் யாரும்  
உனையன்பு கொடுபூசை புரிவோர்கள் தொழுவோர்  
உனையோது வோராக அருள் செந்திலானே.       ...... 28

**பகை நீக்கி அருள வேண்டுதல்**கொடிதென்ற மிருகங்கள் பறவைக் குலங்கள்  
கொடுநஞ்ச வகையென்னை மெலிவிக்க வந்தால்

வடிவிக்ர மச்சத்தி யாலே அழித்தே  
வாழ்விக்கவே செந்தில் வாழ்கந்த வேளே.       ...... 29

**பிழை பொறுக்க வேண்டுதல்**  
மகார் செய்த பிழைபெற்ற பேர் மன்னி யாரோ  
மகனல்ல னோயான் விண் மண் பெற்றதந்தாய்  
மகாதேவ செந்தூரில் வாழ்கந்த வேளே  
மன்னிக்க யான் செய்த புன்மைக் குழாமே.       ...... 30

**போற்றி**  
மயில்போற்றி வேல்போற்றி மறியாடு போற்றி  
வன்காற் படைச் சேவலும் போற்றி நந்தூர்  
உயர் வெண்டிரைச் சிந்துவும் போற்றி முருகோன்  
உபயப் பதம் போற்றி உரைசெந்தில் போற்றி.       ...... 31

**வாழ்த்து**ஜயவின்ப வடிவா ஜயச்சோதி ரூபா  
ஜயப்பாவு புகழோய் ஜயத்தாவிலின் போய்  
ஜயவின்ப சிந்து ஜயச்சர்வ பந்து  
ஜயவின்ப வள்ளால் ஜயச்செந்தில் வாழ்வே. ...... 32

**நூற்பயன்**  
திருச்செந்தி நாதன் பதத்தே மணக்கும்  
திருப்பாட்டி இவைக்கார்வம் வைத்தே படிப்போர்  
திருப்பெண்டு மக்கட் சிறப்பின்ப வாழ்வும்  
சிறக்கத் திகழ்ந்தின்ப வீடெய்து வாரே. ...... 33

**திருச்செந்தில் நாதன் திருவடியில் மணக்கும் புஜங்க மென்னும் இப்பாடல்களை ஆர்வத்துடன் படிப்போர் திருமகள் போன்ற பெண்டு, பிள்ளைகள், சிறப்பு, இன்பவாழ்வு முதலியவற்றால் சிறப்படைந்து நீடூழி வாழ்ந்து பேரின்ப மயமான வீடெய்துவாரே.**